ΓΡΑΠΤΗ ΕΡΩΤΗΣΗ E-0677/97 υποβολή: Heidi Hautala (V) προς την Επιτροπή (6 Μαρτίου 1997)

Θέμα: Προστασία του λύκου

Συμφώνως προς την σχετική με την φύση οδηγία ο λύκος ανήκει στα πλέον προστατευόμενα είδη. Παρόλο αυτό, κατά τη διάρκεια των προενταξιακών διαπραγματεύσεων με την Φινλανδία συμφωνήθηκε ότι η θήρα του λύκου θα επιτρέπεται στις περιοχές εκτροφής ταράνδων. Η Φινλανδική κυβέρνηση αναθεώρησε, στις 30.12.1996, το σχετικό με την θήρα διάταγμα αποφασίζοντας μονομερώς να καταργήσει το καθεστώς προστασίας του λύκου σε περιοχές εκτός αυτών όπου εκτρέφονται τάρανδοι κατά την περίοδο 1.11 - 31.3. Το σχετικό προεδρικό διάταγμα τέθηκε εν ισχύ στις 15.1.1997.

Σύμφωνα με το άρθρο 16 της οδηγίας σχετικά με τη φύση, τα κράτη μέλη έχουν τη δυνατότητα να παρεκκλίνουν από τις διατάξεις οι οποίες αφορούν την προστασία, και να μεταφέρουν ή να θανατώσουν κάποιο μεμονωμένο ζώο που ανήκει στο είδος «σε περίπτωση κατά την οποία δεν υφίσταται άλλη ικανοποιητική λύση και εάν η παρέκκλιση αυτή δεν επηρεάζει αρνητικά το επίπεδο επαρκούς προστασίας των αποθεμάτων του υπό εξέτασιν είδους στις περιοχές φυσικής κατανομής του εν λόγω είδους», και υπό την προϋπόθεση ότι η παρέκκλιση αυτή είναι απαραίτητη «προκειμένου να προληφθούν σημαντικές ζημιές ή να προστατευθεί η υγεία και η ασφάλεια των πολιτών». Η Φινλανδική νομοθεσία σχετικά με την θήρα καθιστούσε δυνατή, ακόμη και προ της αναθεώρησης του σχετικού με την θήρα διατάγματος, την θανάτωση λύκων οι οποίοι προκαλούν ιδιαίτερα προβλήματα υπό την προϋπόθεση ότι «η θανάτωση θεωρείται απαραίτητη προκειμένου να αντιμετωπισθεί άμεσος κίνδυνος ο οποίος απειλεί είτε τους ανθρώπους είτε τα κατοικίδια ζώα, τα ζώα εκτροφής ή άλλα περιουσιακά στοιχεία».

Πιστεύει η Επιτροπή ότι η πολιτική την οποία ασκεί η Φινλανδία σε ότι αφορά τον λύκο είναι σύμφων με την οδηγία σχετικά με την φύση; Έχει λάβει μέτρα η Επιτροπή για την αντιμετώπιση της κατάστασης αυτής μετά την αναθεώρηση, τον Ιανουάριο του τρέχοντος έτους, του διατάγματος σχετικά με την θήρα στην Φινλανδία;

Απάντηση της κας Bjerregaard εξ ονόματος της Επιτροπής (23 Απριλίου 1997)

Ο λύκος ανήκει στο είδος ζώων κοινοτικού ενδιαφέροντος που χρειάζονται αυστηρή προστασία. Τα κράτη μέλη πρέπει να απαγορεύουν οποιονδήποτε τύπο ηθελημένης θανάτωσης λύκων σύμφωνα με τις διατάξεις της οδηγίας 92/43/ΕΟΚ για την διατήρηση των φυσικών ενδιαιτημάτων άγριας πανίδας και χλωρίδας ((EE L 206, 22.7.1992. )). Τα κράτη μέλη μπορούν να εξαιρούνται από την απαγόρευση αυτή για ορισμένους λόγους, με την προϋπόθεση ότι δεν υπάρχουν ικανοποιητικές εναλλακτικές λύσεις και ότι η εξαίρεση δεν είναι καταστροφική για την διατήρηση του πληθυσμού λύκων σε ευνοϊκό καθεστώς συντήρησης. Η εξαίρεση δικαιολογείται π.χ. προκειμένου να παρεμποδίζεται σοβαρή ζημία στις αγέλες ή προς το συμφέρον της δημόσιας ασφάλειας.

Με την πράξη προσχώρησης, δόθηκε εξαίρεση στη Φινλανδία από τις διατάξεις της οδηγίας σχετικά με την αυστηρή προστασία των λύκων στην βόρεια περιοχή διαχείρισης ταράνδων. Κατά τα άλλα, η οδηγία ισχύει κανονικά για τον κύριο χώρο της Φινλανδίας.

Η Επιτροπή μέχρι στιγμής δεν έχει λάβει οποιαδήποτε ανακοίνωση από την Φινλανδία όσον αφορά τα εθνικά μέτρα εφαρμογής σχετικά με την πρόσφατη τροποποίηση της νομοθεσίας για το κυνήγι. Επομένως, η Επιτροπή δεν μπόρεσε να εκτιμήσει τη συμμόρφωσή της με το κοινοτικό δίκαιο.

Γενικά, η Φινλανδία ανακοίνωσε τη βασική νομοθεσία της για το κυνήγι ως μερική εφαρμογή της οδηγίας. Η Επιτροπή έχει προβεί σε έλεγχο συμμόρφωσης, ο οποίος κατέληξε σε επιστολή προς τη Φινλανδία, με λεπτομερείς παρατηρήσεις και με αίτημα για περαιτέρω πληροφορίες. Αναλυτική απάντηση από τις αρχές της Φινλανδίας εξετάζεται τον καιρό αυτό από την Επιτροπή.